b"\n_START_ARTICLE_\nTercera campanya de Borgnis-Desbordes\n_START_SECTION_\nLa campanya\n_START_PARAGRAPH_\nEl coronel Gustave Borgnis-Desbordes fou enviat a una tercera missi\xc3\xb3: l'establiment d'un fort a Bamako, lloc comercial important i el punt m\xc3\xa9s curt per un trajecte ferroviari des de Kayes. All\xc3\xad s'aturaven les pirag\xc3\xbces de l'alt N\xc3\xadger; a m\xc3\xa9s podria fer tractats amb tots els caps m\xc3\xa9s enll\xc3\xa0 de Kita. Aquesta expedici\xc3\xb3 comptava amb dos companyies d'infanteria de marina amb els capitans Pi\xc3\xa9tri i Combes i el tinent Picard; dos companyies de tiradors amb el comandant Boil\xc3\xa8ve i els capitans Foumier i Grisot; i una bateria de 4 peces amb el capit\xc3\xa0 Demaine; un escamot de spahis amb el tinent Oscar de Poli; una companyia auxiliar d'obrers d'artilleria amb el capit\xc3\xa0 Archinard; un destacament de portadors de les mules; una brigada topogr\xc3\xa0fica amb el capit\xc3\xa0 Bonnier i una telegr\xc3\xa0fica amb el ind\xc3\xadgena Mademba; en total 562 combatents. Va sortir de Saint Louis el 22 d'octubre de 1882 arribant a Kayes l'1 de novembre; aqu\xc3\xad hi havia les febres tifoides i els cavalls foren atacats per l'epizo\xc3\xb2tia i van morir quasi tots. Van arribar a Kita el 16 de desembre de 1882._NEWLINE_A Kita el tinent coronel va saber que el cap tuculor de Mourgoula (a 63 km al sud-est de Kita), l'almamy Abdallah, havia fet incursions per apoderar-se de ramats i saquejant caravanes. A m\xc3\xa9s s'havia aliat a Samori i planejava atacar Kita. Mourgula tenia una tata defensiva en mal estat i nom\xc3\xa9s 200 defensors per\xc3\xb2 Abdallah estava disposat a defensar la regi\xc3\xb3 en nom del sobir\xc3\xa0 de S\xc3\xa9gou. Borgnis-Desbordes va marxar sobre Mourgula on va arribar el 22 de desembre i va demanar a l'almamy de rendir-se i marxar de la ciutat. Abdallah es va haver de rendir i es va dirigir a Nioro amb una escorta francesa; la tata fou demolida i tot el pa\xc3\xads de Birgo va quedar sota protectorat. L'autoritat d'Ahmadu de S\xc3\xa9gou sobre la vall de Bakhoy s'havia esva\xc3\xaft._NEWLINE_Despr\xc3\xa9s de reposar uns dies a Kita  i el 7 de gener de 1883 va sortir cap a Bamako  seguint la via emprada tres anys abans per Gallieni a trav\xc3\xa9s del B\xc3\xa9l\xc3\xa9dougou. Pretenia exigir als bambares la restituci\xc3\xb3 dels objectes agafats a Dio i imposar una multa als culpables. Va enviar al capit\xc3\xa0 Pi\xc3\xa9tri a parlar amb un cap de nom Naba que governava la poblaci\xc3\xb3 fortificada de Daba, per explicar les seves intencions; per\xc3\xb2 Naba va refusar rebre al capit\xc3\xa0 i va refusar deixar passar el Baoul\xc3\xa9 (afluent del Bakhoy) als francesos. La columna llavors es va dirigir contra Daba on va arribar el 16 de gener de 1883. La ciutat tenia una muralla que la rodejava per\xc3\xb2 cada casa era una petita fortalesa connectada amb les altres cases; calia emprar els canons i aquests van obrir bretxa (uns 10/12 metres) per on es va produir l'assalt dirigit pel capit\xc3\xa0 Combes; els bambares van resistir un hora i mitja i finalment la ciutat va quedar en mans dels francesos. Naba va morir amb la seva fam\xc3\xadlia i 23 altres caps; pel costat franc\xc3\xa8s va morir el tinent Picard i tres homes (i uns 50 van quedar ferits). Els caps bambares de la regi\xc3\xb3 no van tardar a venir a oferir la submissi\xc3\xb3 incloent els de Dio que van retornar el que havien robat a la missi\xc3\xb3 Gallieni. Els ferits foren evacuats a Koundou. _NEWLINE_La columna llavors va prosseguir el seu cam\xc3\xad per Ouoloni, Guinina (on es va instal\xc2\xb7lar un lloc de comunicacions), Dio i Diaka, arribant a Bamako el 31 de gener comen\xc3\xa7ant l'endem\xc3\xa0 les tasques per buscar un lloc per construir un fort la primera pedra del qual fou posada el 7 de febrer al mateix moment que va declarar la presa de possessi\xc3\xb3 en nom de Fran\xc3\xa7a de l'alt N\xc3\xadger. Mentre la brigada Mademba perllongava el tel\xc3\xa8graf de Kita a Bamako, i el capit\xc3\xa0 Bonnier va fer la topografia de la zona.\n_START_SECTION_\nActivitat de Samori Tur\xc3\xa9\n_START_PARAGRAPH_\nPer\xc3\xb2 mentre el tinent coronel avan\xc3\xa7ava cap a Bamako, Samori no s\xe2\x80\x99havia estat quiet; des de Kangaba, va amena\xc3\xa7ar des de l\xe2\x80\x99agost de 1882 la poblaci\xc3\xb3 de Niagassola i vas entrar en contracta amb l\xe2\x80\x99almamy de Mourgoula. Despr\xc3\xa9s va retornar al  Ouassoulou per acabar la submissi\xc3\xb3 de la gent de les muntanyes del sud del pa\xc3\xads; llavors va encomanar al seu germ\xc3\xa0 Fabou Ibrahima l\xe2\x80\x99ocupaci\xc3\xb3 de Bamako. _NEWLINE_Dins de la ciutat, ara sota control franc\xc3\xa8s, hi havia dos partits que es disputaven el poder: el cap bambara Titi, favorable als francesos, i el partit maure favorable a Samori; els maures, establerts a la zona des de comen\xc3\xa7aments del segle XIX, esperaven entendres amb els sofes de Samori per reprendre el seu comer\xc3\xa7 arru\xc3\xafnat per la invasi\xc3\xb3 tuculor; els maures van facilitar guies i informadors a Fabou Ibrahima.  _NEWLINE_Fabou va avan\xc3\xa7ar cap al nord a poc a poc, i pel cam\xc3\xad va sotmetre els pobles del pa\xc3\xads manding, i a finals de mar\xc3\xa7 de 1883 va entrar a Nafadi\xc3\xa9, a 40 km de Bamako. Va enviar 200 cavallers i 50 infants a  Guinina, manats pel seu lloctinent Fassina, amb la missi\xc3\xb3 de tallar la l\xc3\xadnia de retirada francesa, i amb la resta va seguir cap a Bamako._NEWLINE_Advertit del que passava, l'ara coronel Borgnis-Desbordes (ascendit el 31 de mar\xc3\xa7 de 1883) va enviar al capit\xc3\xa0 Pi\xc3\xa9tri amb 80 homes a refor\xc3\xa7ar  la posici\xc3\xb3 militar francesa a Guinina. All\xc3\xad Pi\xc3\xa9tri va saber que la poblaci\xc3\xb3 de Douabougou ja s'havia rendit als sofes de Samori i que la brigada telegr\xc3\xa0fica havia estat assaltada a Fabani sense \xc3\xa8xit. El 4 d'abril Pi\xc3\xa9tri va marxar contra els enemics i els va sorprendre a 40 km de Douabougou, els va dispersar i va penetrar amb ells a la poblaci\xc3\xb3, sent castigats els habitants. Va retornar a Bamako el 9 d'abril._NEWLINE_Mentre Fabou Ibrahima amb 3.000 homes s'acostava al marigot de d'Ou\xc3\xa9yako, a 6  kil\xc3\xb2metres de Bamako, on va establir posicions fortificades. Borgnis-Desbordes va decidir desallotjar-lo d\xe2\x80\x99aquestes posicions i tot i que nom\xc3\xa9s tenia 250 homes (la resta estava afectat de malalties) el va atacar el 2 d'abril per\xc3\xb2 no va aconseguir res i despr\xc3\xa9s de quedar els tiradors (capit\xc3\xa0 Foumier i comandant Boil\xc3\xa8ve) en posici\xc3\xb3 defensiva, el coronel va haver d\xe2\x80\x99ordenar la retirada cap a Bamako que es va poder fer amb dificultats merc\xc3\xa8s a una carrega brillant del tinent Poli. Fabou Ibrahima va refor\xc3\xa7ar les seves l\xc3\xadnies que mesuraven tres kil\xc3\xb2metres entre les muntanyes i el N\xc3\xadger.  El 12 d'abril el coronel va llen\xc3\xa7ar el segon atac, per\xc3\xb2 aquesta vegada va fer passar  secretament les seves forces cap a la posici\xc3\xb3 pel darrer de l\xe2\x80\x99enemic, i va aconseguir el factor sorpresa que va provocar la desbandada del sofes cap a les muntanyes. Fabou Ibrahima es va retirar llavors als pobles del pa\xc3\xads manding on havia acumulat provisions, perseguit per dues columnes franceses manades pel comandant Boil\xc3\xa8ve i el capit\xc3\xa0 Pi\xc3\xa9tri; les columnes van cremar diverses poblacions: Nafadi\xc3\xa9, Dialiba, Krina i Kroussal\xc3\xa9, i van rebutjar les bandes sofes disperses cap a Bankoumana, a 80 kil\xc3\xb2metres al sud. Fabou va creuar a la riba dreta del N\xc3\xadger i es va retirar al Ouassoulou. El capit\xc3\xa0 Mons\xc3\xa9gur amb patrulles lleugeres, va fer sortir als sofes que s\xe2\x80\x99havien amagat en diversos llocs i els va obligar a rendir-se, en especial la poblaci\xc3\xb3 important de Nar\xc3\xa9na._NEWLINE_Llavors es va poder acabar el fort de Bamako (o Bammako) i la companyia Grisot hi va quedar de guarnici\xc3\xb3. El 27 d\xe2\x80\x99abril de 1883 la columna va retornar al Senegal; havia perdut un ter\xc3\xa7 dels seus efectius. Samori va renunciar a la lluita i Ahmadu es va retirar a Kaarta.\n_START_SECTION_\nDimissi\xc3\xb3 de Borgis-Desbordes\n_START_PARAGRAPH_\nLa direcci\xc3\xb3 administrativa i militar del territori restava en mans del comandant superior de l'Alt Senegal (o de l'Alt Riu, en franc\xc3\xa8s Haute Fleuve) que residia a Kayes on es van centralitzar tots els serveis. Aquest comandant superior era el coronel Borgnis-Desbordes per\xc3\xb2 com que la manca de pressupost impedia l'ocupaci\xc3\xb3 i construcci\xc3\xb3 de forts a  Niagassola  i a Siguiri  que considerava imprescindibles, va dimitir el 3 de setembre de 1883  i el va substituir el tinent coronel Boil\xc3\xa8ve que ja havia ocupat aquestes funcions (aleshores for\xc3\xa7a nominals) abans de l\xe2\x80\x99arribada de Borgnis-Desbordes el 1880. Vegeu govern de Boil\xc3\xa8ve."